Almal gaande oor koei wat 'heldhaftig' op pad na slaghuis ontsnap | Maroela Media
'n Koei van Pole haal internasionale nuusopskrifte nadat sy dit naelskraaps vermy het om in 'n slaghuis te beland deur uit 'n vragmotor los te breek, deur 'n meer te swem en eindelik stoksielalleen op 'n eilandjie te gaan woon.
The Independent berig dié koei was verlede maand saam met talle ander op pad na die slaghuis toe die voorval plaasgevind het.
Volgens haar eienaar, net bekend as mnr. Lukasz op sosiale media, het sy deur die tralies van die vragmotor gebreek en teen 'n hoë snelheid na die Nysameer gehardloop waar sy glo ingespring en tot by veiligheid geswem het.
Volgens Lukasz het hy die koei later weer terug op die plaas probeer kry waarna sy een van sy werkers se arms gebreek het – byna asof sy geweet het wat haar lot is.
Volgens hom het hy die koei selfs in 'n stadium "onderwater sien gaan" voordat sy weer na veiligheid op die grond uitgebeur het.
Lukasz het aan die Poolse nuuswebwerf Wiadomosci gesê nóg hy nóg nooddienswerkers kon daarin slaag om die koei van die eiland af te kry.
Om die waarheid te sê, toe die brandweerbeamptes per boot na die eiland gereis het om die koei terug na die plaas te neem, het sy weer in die water gespring en na 'n ander oop stuk grond geswem.
'n Veearts het aan Lukasz gesê daar is tans geen voorraad middels in die omgewing om die koei te verdoof nie, en hy het ook daarteen besluit om die koei te skiet.
Die Poolse politikus Pawel Kukiz, ook 'n voormalige sanger, het vroeër in 'n inskrywing op Facebook gesê hy sal persoonlik betaal om te verseker dat die koei nié uitgesit moet word nie.
"Die koei het heldhaftig ontsnap en op die eiland in die middel van die meer gaan woon," het hy geskryf. "Sy het haar nie eens aan brandbestryders gesteur wat haar per boot na veiligheid wou vervoer nie. Ek is nie 'n vegetariër nie, maar om te veg vir hierdie koei se lewe is van onskatbare waarde. Daarom het ek besluit om alles te doen om die koei aan die lewe te hou en haar op 'n veilige plek te kry. As beloning vir haar optrede gee ek haar die waarborg van 'n langtermyn-aftrede en 'n natuurlike dood."
Die gesig agter die mummie
Ek is bly dat die koei gerespekteer word vir helddadigheid. Hulle moet haar maar in afsondering tot sy van natuurlike oorsake sterf. Tussen die ander koeie kan sy net die hele kudde inspireer om ook so op te tree.
Mooi so mev koei. Kan ek ook saam jou op jou eiland kom woon
Dit is hoekom ek 5 jaar laas vleis geeet het. Die diere het gevoelens, emosies en voel pyn en hartseer net soos mense. Dit is waar die 269-beweging ook begin het. Nog 'n koei wat probeer wegkom het van die slagpale. Hul vrees vat die oorhand. As slagpale glas mure het sal niemand vleis eet nie. Ek hoop hierdie koei het 'n gelukkige, liefdevolle en vreeslose lewe.